La companyia Titzina Teatre posa en escena ‘La Zanja’ a la Casa Municipal de Cultura del Port de Sagunt
11 de desembre 2019

![Imagen 1](/media/ryoaujea/76_p_zanja-1.jpg)![Imagen 2](/media/sualg5vm/76_p_zanja-2.jpg)

![](/media/fdxpah1k/76_c_la-zanja.jpg)  
  

La Casa Municipal de Cultura del Port de Sagunt acull divendres, 13 de desembre, a les 21.30 hores l'obra de teatre La Zanja un paral·lelisme entre la present colonització capitalista de territoris amb alt nivell ecològic i la colonització del continent sud-americà del segle XVI. Les entrades, que [ja estan a la venda a través d'internet​](https://www.servientradas.com/espectaculo/AYUNTAMIENTO_DE_SAGUNTO/6/la-zanja.html), tenen un preu de 9 euros (més despeses de gestió).

  

Creada, dirigida i representada pels dramaturgs Diego Lorca i Pako Merino, narra la història de Miquel, un tècnic d'una multinacional minera que arriba a una explotació de la companyia a Sud-amèrica on Alfredo, l'alcalde de la localitat, i tota la comunitat l’esperen com a un nou descobridor. L'obra mostra el retrobament de dos mons i maneres d'entendre la vida; les ambicions, oportunitats i conseqüències de la implantació de la mina marcaran el futur del poble i les relacions entre veïns.

  

El punt de partida són les cròniques de la trobada entre el descobridor Pizarro i l'últim rei inca Atahualpa, i els conflictes miners entre les multinacionals occidentals i les comunitats natives del Perú. Durant els 90 minuts que dura l'obra, el públic coneixerà les arrels culturals sud-americanes, així com la relació entre Amèrica i Europa. Una trama dinàmica plena d'humor i emoció, que porta a l'escenari el més destacable de l'esser humà, des d'un punt còmic, irònic i tràgic alhora.

  

La companyia Titzina Teatre, amb quasi 20 anys de trajectòria i obres com Folie à deux. _Sueños de psiquiátrico_, _Entrañas_, _Exitus_ o _Distancia siete minutos_, presenta esta obra pròpia, resultat d'un treball de recerca i periodisme antropològic.

*   [](http://www.facebook.com/sharer.php?u=https://aytosagunto.es/va/actualitat/la-companyia-titzina-teatre-posa-en-escena-la-zanja-a-la-casa-municipal-de-cultura-del-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-companyia-titzina-teatre-posa-en-escena-la-zanja-a-la-casa-municipal-de-cultura-del-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-companyia-titzina-teatre-posa-en-escena-la-zanja-a-la-casa-municipal-de-cultura-del-port-de-sagunt/ "Linked In")
*   [](mailto:?body=https://aytosagunto.es/va/actualitat/la-companyia-titzina-teatre-posa-en-escena-la-zanja-a-la-casa-municipal-de-cultura-del-port-de-sagunt/)